Ghana Venskab - Høringssvar CSP-retningslinjer

Høringssvar
Ghana Venskab (GV) takker for muligheden for at afgive høringssvar til de foreslåede opdateringer af retningslinjerne for Civilsamfundspuljen (CSP). 
1. Ny adgangsvej til Large Programme for tidligere UM SPA partnere (Box 5.2)
Det nye udkast introducerer følgende tilføjelse til Large Programme's "Max grant size":
"Applicants with an agreement with the DMFA/Danida that expire or have been terminated can apply for up to DKK 60 million in total (resulting in maximum DKK 15 million per year)."
Dette åbner en ny adgangsvej for organisationer, der hidtil har haft en strategisk partnerskabsaftale (SPA) med Udenrigsministeriet/Danida. GV finder anledning til at rejse følgende spørgsmål:
Følger midlerne med fra Danida til CSP-puljen? GV kom selv ind i CSP-puljen fra en rammeaftale med Danida. Ved denne overgang blev CSP-puljen tilført et beløb fra Udenrigsministeriet svarende til det, GV (og en håndfuld andre organisationer) tidligere modtog direkte fra Danida. Dette princip sikrede, at optaget af nye, store organisationer ikke skete på bekostning af den pulje, øvrige CSP-organisationer konkurrerer om.
Det fremgår ikke af det nye udkast, om samme princip vil blive fulgt for organisationer, der nu kommer ind via den foreslåede overgangsregel for udløbne/opsagte Danida-aftaler. GV opfordrer til en præcisering af, at DMFA tilfører CSP-puljen et tilsvarende beløb, så optaget af disse organisationer ikke presser puljen til store programmer.
GV opfordrer desuden til, at det præciseres, hvor længe tidligere SPA-organisationer omfattet af denne overgangsordning har adgang til den forhøjede bevillingsramme (op til DKK 15 mio./år), og om de fremover vil blive omfattet af det generelle loft på DKK 6,75 mio./år.
2. Definitionen af "equivalent program" i eligibility-kriteriet (Box 5.2)
Eligibility-kravet for Large Programme er ændret fra:
"Having been granted two Medium Programmes from the CSP in the partnership within the past ten years"
til:
"Having been granted two Medium Programmes or equivalent program from the CSP in the partnership within the past ten years."
Det fremgår ikke klart, hvad der konkret tæller som "equivalent program", herunder om det kan omfatte programmer finansieret af andre donorer. 
3. Vurderingskriterier for Medium og Large Programme (afsnit 5.6.2) og det manglende bilag (Linje 119)
Antallet af vurderingskriterier for Medium og Large Programme reduceres i udkastet fra otte til syv. Sammenholdt med de nuværende retningslinjer (afsnit 5.7 og 5.8) er der desuden tale om betydelige forskydninger i vægtningen, herunder:
1. Kriteriet "Relevans" reduceres fra 24% til 10% - den største enkeltændring i skemaet.
1. Kriteriet "Målgruppe" fordobles fra 10% til 20%.
1. "Risikostyring" (tidligere "Managing risks", 5%) findes ikke længere som selvstændigt kriterie.
CISU har oplyst, at de syv kriterier vil blive uddybet i et særskilt bilag, som tidligst offentliggøres ved udgangen af september 2026, og som desuden skal godkendes af Udenrigsministeriet. 
GV finder det vanskeligt at afgive et kvalificeret høringssvar om selve vægtningen af kriterierne, herunder den markante reduktion af relevans-kriteriet og fordoblingen af målgruppe-kriteriet, når teksten, der konkret definerer, hvad der efterspørges, endnu ikke foreligger.
Det bør afklares, hvorvidt bilaget fastlægges alene mellem CISU og Udenrigsministeriet. Dette bør ses i lyset af det gældende princip om gennemsigtighed i administrationen (Nuværende retningslinjer, afsnit 8.5), hvorefter "all assessment criteria and processes are explicit and available to all applicants".
4. Timing mellem eksternt review og Expression of Interest (EoI) (Annex 2)
Ifølge CISUs tidsplan (annex 2) skal det eksterne review, som bl.a. skal belyse relevansen af en eventuel ny programfase, gennemføres i perioden 15. september til 1. december i programmets år 3, med endelig rapport senest 15. januar i år 4. EoI skal imidlertid indsendes allerede 1. december 2026, altså før det eksterne reviews konklusioner foreligger. Vi er blevet oplyst, at EoI-formatet skal revideres, men ved ikke hvornår vi kan forvente det reviderede format, eller hvor omfattende revisionen vil være. Nedenstående henviser derfor til det eksisterende format.
Timingen betyder, at vi skal udfylde og underskrive EoI, herunder tage stilling til programpartnerskab, foreløbig strategi og budgetstørrelse, uden at kende reviewets anbefalinger til den kommende programfase. Det gælder ikke kun budgetfordelingen, men også mere grundlæggende elementer som partnerkreds og strategisk retning, som reviewet netop er tiltænkt at kvalificere.
Dette er særligt problematisk for GV, da vores vilkår med CSF-reformen har ændret sig radikalt og nødvendiggør en reduktion af det ansøgte program på ca. 30% i forhold til det nuværende program. GV og partnerne skal dermed udarbejde og underskrive EoI på et tidspunkt, hvor det endnu ikke er afklaret, hvordan denne reduktion konkret skal udmøntes, og uden den kvalificering, som det eksterne review skal bidrage med.
GV bemærker desuden, at EoI ikke skal vurderes af bevillingssystemet, men først og fremmest skal give CISU en indikation af, hvor mange organisationer der søger, og hvor meget. Det eksisterende EoI-format stiller imidlertid ganske konkrete krav, herunder til fordeling på budgetkategorier, som ikke umiddelbart står i forhold til dette formål. GV opfordrer til, at det reviderede format i stedet holdes på et mere overordnet niveau, der matcher EoI's karakter af indledende tilkendegivelse.

